Ta njɛpɛnga ve lɔ komisia hu\nNgewɔ layia le gomi\nMahaya Wɛɛ magbatɛlei\nNunga felenga mia Baibui yɛpɛni kɔlongɔ ti ma, nahi ta yenge kɔ jamaa hindei i lɛ gulɔma, “mahugbeblɛisia kɛ kpeegbuablɛisia.” (Filipaibla 1:1) Tao jamaa gbi lee hu, ye nungei jisia lɔ na. Ngingi ye gbɛnga mia kpeegbuabla ta pie?\nTi naa gbɔ va kpakuisia ma. Nunga mia a tie nahi Ngewɔ hindei ti lii hu, ti hulangɔ, tao ti mayeingɔ. Ti lɛnga lɔ na, foningeisia mia a tie, ye nasia lɔ na ti wovangɔ. Ti gbeengoi jamaa hindeisia va. Ta kahu yingisia wue lɔ kɔ jamaa i lɛ gulɔma. Ji a gbɔ lɔ kpakuisia ma, kɔ ti ti lii wu jamaa gaalei hu, kɛ ti ndeengeisia ti lii nɛpɔlei.\nTa ngenge yekpenga wue lɔ. Kpeegbuabla lɛnga ti naa heimi ve va nungei nasia wɛ ta wa mu gomisia hu. Nasia lɔ na ta ngoe yaa hankeisia lɔ mahugbe, ye nasia na ta bukuisia lɔ gɔɛkɔɛ nungei nasia ma ti jamaa hu. Yepekeisia lɔ na ti looni navo hindeisia lɔ gulɔ, tao nasia na tia mia ta kɛ mia kungɔ mu li na Ngewɔ layei le va. Ta kpɔma wue lɔ gbɔma Mahaya Wɛɛ magbatɛ va. Wati lɛnga lɔ na, kpakuisia ta ti ma mɔli lɔ kɔ ti kpɔma wue nasia ma ti wovangɔ jamaa hu. Ti gohunɛingoi ngenge gbi lee ma ta fe ti wɛ pie va, na va mia nunga kpɛlɛ ta bagɔɔmi ve ti wɛ jamaa hu.—I Timɔti 3:13.\nTɔmasei yekpe gɛbla mia a tie jamaa hu. Klistimablei jisia, ti wuehinda yekpi va mia ta loko loo ti ma, kɔ ti wote a kpeegbuabla. Njɛpei nasia ta fe mu gomisia hu, a mu lanayei gbaya lɔ. Tɔmasei na ta kɛ Ngewɔ layia lelei va, a mua bɛɛ mu lii wumbu lɔ Ngewɔ layei le va. Ngomɛni na ta fe kpakuisia wɛ, a wa lɔ a ngooyia kɛ ndilɛi jamaa hu. (Ɛfɛsubla 4:16) Wati leengɔ woma, tia bɛ ta wote lɔ a kpakuisia.\nNunga ye gbɛnga mia a kpeegbuabla?\nKpeegbuabla ta ye gbɔ jamaa ma kɔ i lɛ gulɔma?\nWati gbi lee bi ya Mahaya Wɛɛ la, lapi bi kpako yia, ɔɔ kpeegbuamɔ yia gɔɔ. Ba lo lɔ na wuema haŋ bi ti kpɛlɛ gɔɔ tia ti bondeisia.\nHugbatei Yena Jɛhova Jeliwuableisia Ti Jamaasia Hu?\nGɔfɛgbua wue bi kɔɔ sia ta ye mu mahugbe tao ta mu gaa hugbatei ji hu.